钦定古今图书集成/理学汇编/学行典/第070卷 > 性理大全 > 《诚斋箴》王瓒
## 钦定古今图书集成/理学汇编/学行典/第070卷 > 性理大全 > 《诚斋箴》王瓒

天命流行，推于一诚。诚之在人，与生俱生。降衷秉彝，
初靡或异。利欲戕之，乃杂于伪。维克弗杂，斯全其天。
无妄则圣，不欺则贤。五常百行，非诚曷有？式精以择，
式固以守。维性均善，维诚均能。以实实心，以实实理。
凡厥维持，莫先主一。主一曰敬，既一则实。故曲必致，
而邪必闲。念玆在玆，欲净理还。内之所存，外之所发。
言行不妄，乃其入门。其机甚约，其效甚钜。少壮而老，
一诚为主。